फिर देखते-देखते सब बदल गया। अपना भाषण देने के बाद प्रधानमंत्री देश के लिए रवाना हुए ही थे कि वह वीडियो देखने को मिला, जिसमें करणी सेना के वीर जवानों ने स्कूल से घर लौटते बच्चों की बस पर हमला बोला। छोटे बच्चों की चीखें कानों में गूंज रही थीं कि टीवी पर आकर मोदी के मंत्रियों ने इस शर्मनाक घटना को ठीक बताने की कोशिश की। ‘बात यह है कि ऐसी फिल्में बनती क्यों हैं, जिनसे किसी समूह की भावनाओं को चोट पहुंचे।’ विदेश राज्यमंत्री जनरल विजय कुमार सिंह के ये शब्द सुन कर मेरे कानों में उन छोटे बच्चों की चीखें और जोर से गूंजने लगीं। सोचा कि प्रधानमंत्री इस बार जरूर अपनी चुप्पी तोड़ कर इस घटना की कड़े शब्दों में निंदा करेंगे। लेकिन इस लेख के लिखे जाने तक ऐसा नहीं हुआ है। शायद इसलिए कि दिल्ली लौटने के बाद मसरूफ हो गए थे आसियान से आए राजनेताओं के स्वागत में, गणतंत्र दिवस की तैयारियों में।